অনলাইন ডেস্ক
খবর পড়ে শোনাবে যে অ্যাপ
ছোটবেলায় কাউকে গুরুত্বপূর্ণ খবর জোরে জোরে পড়ে শুনিয়ে কিছু হাত খরচ জোগাড়ের কথা কী মনে পড়ে? এখন আর শব্দ করে কাউকে খবর পড়ে শোনাতে হবে না। মোবাইল ফোনের অ্যাপ্লিকেশনই করবে খবর পড়ার কাজ। ‘নিউজকাস্ট’ নামে এ ধরনের একটি অ্যাপ্লিকেশন তৈরি করছে মাইক্রোসফট।ইন্দো এশিয়ান নিউজ সার্ভিসের এক প্রতিবেদনে বলা হয়েছে, ওয়েব থেকে ভালো ভালো খবরগুলো বেছে নিয়ে তা ‘টেক্সট টু স্পিচ’ প্রযুক্তির মাধ্যমে অ্যাপ্লিকেশন ব্যবহারকারীকে খবরের সারবস্তু পড়ে শোনাবে মাইক্রোসফটের অ্যাপটি। বর্তমানে এই অ্যাপটি নিয়ে পরীক্ষা চালাচ্ছে বিশ্বের বৃহত্তম সফটওয়্যার নির্মাতা প্রতিষ্ঠানটি।নিউজকাস্ট ব্যবহারকারী চাইলে পরে পড়ার জন্য খবর সংরক্ষণ করে রাখতে পারবেন। খবর শোনার পাশাপাশি পুরো লেখাটি পড়ার সুযোগ থাকবে অ্যাপটিতে।প্রযুক্তিবিষয়ক ওয়েবসাইট পিসি ওয়ার্ল্ড জানিয়েছে, নিউজকাস্টের সঙ্গে বিল্ট ইন ব্রাউজার বা ঝামেলা ছাড়াই খবর পড়ার সুবিধাও থাকবে।যাঁদের স্মার্টফোনের ছোট ডিসপ্লের দিকে তাকিয়ে খবর পড়ার সময় কম কিংবা ভ্রমণের সময় সর্বশেষ খবরের হালনাগাদ শোনানোর জন্যই এই অ্যাপটি তৈরি করেছে মাইক্রোসফট। বর্তমানে এই অ্যাপটি সম্পর্কে প্রতিক্রিয়া জানার চেষ্টা করছে মাইক্রোসফট।অ্যাপলের পণ্য ব্যবহারকারীরা সবার আগে নিউজকাস্ট ব্যবহারের সুযোগ পাবেন।